Bekende dokter in Ermelo vermoorArgieffoto (Foto: DarkoStojanovic, Pixabay) Die polisie in Mpumalanga is op soek na die verdagtes wat ŉ bekende mediese dokter Sondagaand in Cassim Park, Ermelo, beroof en vermoor het. Kol. Mtsholi Bhembe, woordvoerder van die polisie, het gesê ŉ groep onbekende mans het by die dokter se spreekkamer by sy huis opgedaag en aangevoer hulle het mediese behandeling nodig. “Hulle het hom kort daarna aangeval. Hulle het hom na sy huis geneem en geëis om te weet waar die kluis is. Hulle het sy selfoon gesteel en hom verwurg voor hulle in sy BMW 7-reeks gevlug het. Dié voertuig is later verlate gevind langs ŉ skool in Wesselton.” Een van dr. Yasvantray Bhoola (74) se vriendinne het later op sy liggaam afgekom toe sy ondersoek begin instel het nadat hy nie vir ŉ ete-afspraak opgedaag het nie. “Die vriendin het gesien sy motorhuisdeur staan oop en een van sy voertuie was nie in die motorhuis nie. Sy het die huis betree en hom op die vloer sien lê. Sy het dadelik die polisie ontbied,” het Bhembe bygevoeg. Die polisie ondersoek ŉ saak van moord. Niemand is nog in hegtenis geneem in verband met die voorval nie.